《饯岁行》
宋代·舒岳祥

岁来沙上草头迎，岁去梅边雪中送。
岁去年来不自由，我亦送迎何所用。
人情厌旧只欢新，不道新来老却人。
喜为儿孙添一岁，可怜光景转成尘。
送君此去信悠哉，不知明日肯得来。
宇宙无穷迷道路，追随不见上层台。
萧萧便恐逐风散，茫茫尚想随潮回。
岁去匆匆不复顾，我犹留此君何处。
非缘故岁去无情，自是新年促君去。
送故迎新一百年，不迎不送无新故。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。